ANAN โชว์รายได้ปี 63 แตะ 5.2 พันลบ. กางแผนปีนี้เปิด 5 โครงการใหม่ 2.44 หมื่นลบ.
ANAN โชว์รายได้ปี 63 แตะ 5.2 พันลบ. กางแผนปีนี้เปิด 5 โครงการใหม่ 2.44 หมื่นลบ.
25 ก.พ. 2564

บริษัท อนันดา ดีเวลลอปเม้นท์ จำกัด (มหาชน) หรือ ANAN รายงานผลการดำเนินงานงวดไตรมาส 4 และงวดปี 2563 สิ้นสุดวันที่ 31 ธ.ค. 64 โดยผลการดำเนินงานสำหรับปี 2563 บริษัทย่อยมีกำไรสำหรับปีจากการดำเนินงานในธุรกิจหลักหรือการดำเนินงานเป็นจำนวน 975.4 ล้านบาท ลดลงเป็นจำนวน 233.9 ล้านบาท หรือร้อยละ 19.3 จากช่วงเดียวกันของปีก่อนหน้า
ขณะที่มีขาดทุนสำหรับปีจากการดำเนินงานที่ยกเลิก ซึ่งส่วนใหญ่เป็นธุรกิจให้บริการก่อสร้าง เป็นจำนวน 1,022.1 ล้านบาท โดยบริษัทมีนโยบายในการลดสัดส่วนธุรกิจที่ไม่ใช่ธุรกิจหลัก และมุ่งเน้นในการเพิ่มประสิทธิภาพในการดำเนินงานของธุรกิจหลัก ส่งผลให้มีผลขาดทุนที่เป็นส่วนของผู้ถือหุ้น 206.6 ล้านบาท
อย่างไรก็ตาม ในส่วนของธุรกิจหลักนั้น บริษัทและบริษัทย่อยมี EBITDA เป็นจำนวน 1,814 ล้านบาท ลดลงเล็กน้อย 3% จากช่วงเดียวกันของปีก่อน
ทั้งนี้ บริษัทมีรายได้รวม 5,243.2 ล้านบาท ลดลงจากช่วงเดียวกันของปีก่อน เป็นจำนวน 2,1468.1 ล้านบาท หรือร้อยละ 32 โดยมีสาเหตุหลักมาจากการลดลงของรายได้จากการขายอสังหาริมทรัพย์ที่บริษัทเป็นผู้พัฒนาอสังหาริมทรัพย์ที่เป็นผู้พัฒนาอสังหาริมทรัพย์ทั้งโครงการ โดยในปัจจุบันบริษัทมีการพัฒนาโครงการคอนโดมิเนียมส่วนใหญ่ผ่านการร่วมทุนในกิจการร่วมค้า
ด้านนายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่ ANAN บริษัทตั้งเป้ายอดขายในปี 64 ที่ 1.85 หมื่นล้านบาท สูงกว่าปีก่อนที่ทำยอดขายได้ 1.74 หมื่นล้านบาท แม้ยังมีความท้าทายในภาพรวมตลาดอสังหาริมทรัพย์อยู่มากจากผลกระทบของการแพร่ระบาดโควิด-19 ที่ยังเกิดขึ้นต่อเนื่อง และภาวะเศรษฐกิจที่ชะลอตัว ประกอบกับยังมีปัจจัยความไม่แน่นอนต่างๆ ที่มีโอกาสเกิดขึ้นได้ แต่บริษัทมองว่าความต้องการซื้อที่อยู่อาศัยยังมีอยู่ โดยเฉพาะที่อยู่อาศัยในเมือง จึงเห็นโอกาสในการสร้างยอดขายให้เติบโตขึ้นได้
ทั้งนี้บริษัทวางแผนเปิดโครงการใหม่ในปี 64 จำนวน 5 โครงการ มูลค่าโครงการรวม 2.44 หมื่นล้านบาท ซึ่งเป็นคอนโดมิเนียมทั้งหมด บนทำเลศักยภาพ ทองหล่อ สามย่าน สะพานควาย สุขุมวิท 38 และลำสาลี ที่มาพร้อมแนวคิดใหม่ ดีไซน์การออกแบบใหม่ เพื่อตอบโจทย์วิถีการใช้ชีวิตแบบใหม่ตามสถานการณ์ปัจจุบันและในอนาคต